  Анжелика Тихонова корреспондент Удмуртиысь 25 ёросъёс пӧлысь 20-ез ю араны-кутсаны потӥзы ини. Тросэз туэ ӟечлыко ю-нянь утялто. Со сярысь элькунысь гурт возёсъя но сиён-юонъя министерстволэн пресс-службаез ивортэ. Туннэ нуналлы Удмуртиын 6 сюрс 600 гектарысь тысё юосты кутсазы ини, со чакламлэсь 2 процентэз луэ. Котькинэ азьпалтыса Можга ёросысь ӧнерчиос ужало, соос 1 сюрс 100 гектар вылысь киземъёссэс утялтӥзы ини но 4 сюрс тонналэсь трос тысь кутсазы. Тужгес трос ю-тысь жильдо Каракулино ёросын – гектарысь 46 центнер, кыкетӥ интыын Вавож ёрос – гектарысь 44 центнер. Элькунъя оглом 18 сюрс 300 тонна ю тысь люкаськиз ни (2019-тӥ арын та нуналлы 1 сюрс 300 тонна вал), гектарысь шорлыдын 28 центнерен усе Туэ элькунамы тысё но тысё но пуртэсо юосты 335 сюрс 200 гектарысь утялтоно. Ю-нянь будэтон музъемъёслэн быдӟалазы кылем арынлэсь 6 сюрс 900 гектарлы яке 2,1 процентлы йылӥз. Урожайзэ кылем арын мындагес ик возьмало – 620-630 сюрс тонна. Озьы ик элькунамы толйись юосты кизьыны но кын улэ гырыны кутскизы ни. Вавож но Юкаменск ёросъёс толйись юосты 150 гектаре кизизы. Гырон уж борды сизьым ёросъёс кутскизы ини. Туннэ нуналлы соос вуоно арын валэс юосты кизён улэ оглом 750 гектар музъемъёсты дасязы ини (кылем арын та нуналлы 414 гектар вал). Тодэ вайытом, та нуналъёсы озьы ик етӥнэз утялтыны кутскизы.  Тегъёс: Ижкар Удмуртия гуртвозёс бусыужъёс ютысь 100ар аран  